Bomdreigement onderbreek LUR se borgtogaansoekMandla Msibi (Foto: Facebook) ’n Bomdreigement het Woensdagoggend die afgedankte LUR vir landbou, landelike ontwikkeling, grondsake en omgewingsake van Mpumalanga, Mandla Msibi, se borgtogaansoek onderbreek. Monica Nyuswa, woordvoerder van die Nasionale Vervolgingsgesag (NVG) in Mpumalanga, sê die landdros het maar sowat tien minute nadat die borgtogaansoek in die landdroshof in Mbombela hervat is aangedui dat die hof ’n bomdreigement ontvang het. Landdros Susan Monaledi het die ondersoekbeampte se getuienis kortgeknip en gevra dat die hofgebou ontruim word. Nyuswa het aan Maroela Media gesê dit is nie in dié stadium duidelik wanneer Msibi se borgtogaansoek nou hervat sal word nie. “Dit sal beslis nie vandag wees nie.” Msibi is Dinsdagaand uit sy amp onthef in die lig van die ernstige aanklagte teen hom. Msibi is Maandagoggend op aanklag van moord en poging tot moord in hegtenis geneem nadat hy hom, vergesel deur sy prokureur, aan die polisie op Mbombela oorgegee het. Maroela Media het vroeër vandeesweek berig die saak hou verband met die skietdood van twee mense en die wond van ’n derde persoon in Augustus vanjaar. Die drie is in Mbombela geskiet. Die 45-jarige Msibi se inhegtenisneming is die derde in verband met die ondersoek. Die polisie het Joseph Charlie Ngwenya (35) en Tshepo Matsane (30) reeds op 17 September in hegtenis geneem. Ngwenya en Matsane het vroeër in die hof verskyn en is verlede week op borgtog van R20 000 elk vrygelaat.